“किस्मत गै कौडिया खुट्टी निकली, जम्मे हे तां लगे विपता भोगन। निक्के हुन्दे गै बब्ब मरी गेआ हा होर कोई घरै च स्याना नेहा ढौन्दे पौन्दे ब्याह बी अपने सिरै गै ढलदी बरेसा च शाहें कोला कर्जा चुक्कियै कीता बो बड़ी मुश्कलै कन्नै तारों दे बब्बे गी पन्दरा सौ त्रै बीआं रपेआ दित्ता दे छन्दे-मिन्नतां जेकियां कीतियां सै बक्ख, तिगड़ा जाइयै फी औं ब्याह करने आला बनेया।” बल्गम थुक्कियै फी बोलेआ- “अदुं ए तारो ञ्याणी ही, हौली उमरी दी ही, ए जुआन होई तां औं उमरी भरोई गेआ। मिगी मता तां रोगैं नेड़ा कीता उमर-अमर अजै बी होने जीने दी ऐ। दौं घट्टी पंजाऐं दा होआं औं। साढ़े जैलदार होरें पंजाएं बरें दी उमरी च बी त्रिया ब्याह कीता हा ते त्रिये ब्याह दा गै अगड़ी साख चली ही। जिन्दू दा कोई भरोसा नईं, खबरे निकली जानी ऐं के, पर तारों दा मिगी बड़ा झूरा लग्गी गेया ऐ। पर कोई में बत्हेरा सण्डेआ ते बत्हेरा घालेया रमाने कन्ने टिकी रौह्‌ग तां एदे खाने आस्तै टिगड़ बत्हेरे न।